JUDr. **Dušan Roll** (\* 28. január 1928, Martin – † 29. júl 2021) bol slovenský spisovateľ, ilustrátor, režisér a popredná osobnosť slovenského kultúrneho života. Je spoluzakladateľom viacerých významných inštitúcií a podujatí, ako napríklad Bienále ilustrácií Bratislava či medzinárodný filmový festival Agrofilm v Nitre. Istý čas pracoval aj ako redakčný tajomník vo vydavateľstve Osveta a Mladé letá a štyri roky pôsobil ako riaditeľ Slovenskej filmovej tvorby. Za významné zásluhy o kultúrny rozvoj Slovenskej republiky mu prezident Ivan Gašparovič udelil Pribinov kríž II. triedy.

Životopis
---------

Narodil sa v Martine v roku 1928 otcovi Belovi Rollovi (riaditeľovi Tatrabanky) a matke Ľudmile rodenej Haľamovej. Po absolvovaní gymnázia v Martine, pokračoval v rokoch 1947 až 1953 v štúdiu na Právnickej fakulte UK a Vysokej škole stavebnej v Bratislave. Od roku 1953 pôsobil na rôznych pozíciách ako redakčný tajomník, vedúci výroby a šéfredaktor Vydavateľstva Osveta v Martine a v Bratislave (1953 – 1959). Okrem redakčnej práce mal na starosti aj tvorbu pre najmenšie deti, tzn. leporelá, maľovanky či vystrihovačky. Po zrušení Osvety sa v roku 1959 presunul do vydavateľstva Mladé letá, kde pôsobil ako zástupca šéfredaktora a dostal na starosť predškolskú a výtvarnú redakciu (1959 – 1978). Mladé letá vydávali knižky pre deti, vyhľadávali a podnecovali spisovateľov píšucich detskú literatúru a veľkú pozornosť venovali aj ilustráciám a ilustrátorom. Počas svojho pôsobenia vo vydavateľstve Mladé letá vytvoril pod pseudonymom Juraj Háj rad leporel a maľovaniek, ktoré vyšli aj vo viacerých cudzojazyčných vydaniach.

Práve na pôde Mladých liet vznikol nápad prezentovať diela českých a slovenských výtvarníkov pred svetom a zároveň priniesť do Bratislavy diela ilustrátorov zo zahraničia. Pri zrode myšlienky stáli okrem Dušana Rolla aj vtedajší výtvarný redaktor Mladých liet Ján Švec, Miroslav Cipár, Albín Brunovský a ďalší. Za pomoci profesora Bambergera sa mu následne v roku 1967 podarilo vytvoriť medzinárodné podujatie Bienále ilustrácií Bratislava. To následne, ako jeho generálny sekretár, priviedol ku vysokému medzinárodnému postaveniu a súčasne jeho prostredníctvom pomáhal začleňovať slovenskú ilustračnú školu do medzinárodného kontextu. 

V rokoch 1978 – 1981 bol riaditeľom Slovenskej filmovej tvorby, následne bol pracovníkom Úradu vlády (1981 – 1990), a od roku 1990 do roku 1993 aj Ministerstva kultúry SR v Bratislave, potom pôsobil v BIBIANE, medzinárodnom dome umenia pre deti. V roku 1981 založil medzinárodný filmový festival Agrofilm v Nitre. Okrem toho sa autorsky podieľal na realizácii niekoľkých knižných publikácií, zostavených z výtvarných diel Kolomana Sokola a z veršov M. Haľamovej. V rokoch 2000 – 2008 bol predsedom predstavenstva vydavateľstva Tranoscius.

V roku 1954 sa oženil s Annou, rodenou Sopóciovou. Majú synov Fedora a Milana.

Činnosti v kinematografickej oblasti
------------------------------------

### Riaditeľ slovenskej filmovej tvorby

Najvýznamnejším pôsobiskom Dušana Rolla v slovenskej kinematografii je jeho funkcia riaditeľa Slovenskej filmovej tvorby v rokoch 1978 – 1981. Za jeho pôsobenia bolo v ateliéroch na Kolibe založené štúdio animovaného filmu (bábkový film), Dom zvuku a k réžii sa vrátili tvorcovia proskribovaní počas normalizácie, ako Dušan Hanák, Juraj Jakubisko a Peter Solan. V období riaditeľovania Dušana Rolla tak môžeme badať isté uvoľnenie pomerov v kinematografii. Svedčia o tom aj posledné trezorované diela spred roka 1989 ako *Ja milujem, ty miluješ* (1980) Dušana Hanáka a *Tam a späť* (1981) Fera Feniča, či ideológmi neskôr kritizované filmy ako *Postav dom, zasaď strom* (1979) Juraja Jakubiska, *Tri tony šťastia* (1979) Vlada Balca, alebo *Citová výchova jednej Dáše* (1979) Jána Zemana, ktorá sa do kín dostala až po 29 dodatočných zmenách. Na prelome 70. a 80. rokov sa tiež udiala rozhodujúca premena v rámci samotných dramaturgických skupín, kde dostala priestor nová generácia dramaturgov, ako Jozef Heriban, Karol Hlávka, Gabriel Halmo, Jozef Filo, Slavomír Rosenberg a Zuzana Tatárová, ale aj niektorí režiséri, ako napr. Ján Zeman.

Na druhú stranu však toto obdobie i samotného Dušana Rolla, ktorého Václav Macek označil v Dejinách slovenskej kinematografie za spoľahlivý nomenklatúrny káder, môžeme stále považovať za normalizované. Autori mohli nakrúcať len uprostred pevných ideologických mantinelov a formálna i ideologická radikálnosť a slobodomyseľnosť diel 60. rokov bola nenávratne preč. Základnou ambíciou už síce nebola izolácia, ale úspech v zahraničí, avšak vždy s istotou, že to neohrozí postavenie vedenia. V hranej tvorbe tiež mali významné postavenie spoľahliví komunisti a funkcionári, ako Pavel Gejdoš, Pavol Kuzma či Martin Ťapák.

### Agrofilm

Ďalším významným projektom v oblasti kinematografie bolo založenie filmového festivalu Agrofilm. Myšlienka, organizovať medzinárodný filmový festival venovaný agropotravinárskej problematike, vznikla už v roku 1981. Na pardubický festival Technofilm a ostravský Ekofilm sa prihlasovalo stále viac diel z oblasti poľnohospodárstva a potravinárstva, a tak organizátori uvedených festivalov v Krátkom filme Praha navrhli organizovať samostatný festival pod názvom Agrofilm. Ako miesto organizovania bola vybraná Nitra, v ktorej sa vytváralo centrum poľnohospodárskej vedy, odbornej výchovy a výstavníctva. Samotný Dušan Roll opisuje situáciu takto: *„Raz za mnou prišiel riaditeľ Výskumného ústavu živočíšnej výroby v Nitre Ján Plesník a hovorí mi: „Vieš, boli by sme veľmi radi, keby sa v Nitre zorganizuje agropotravinársky filmový festival. Ale máme problém, keďže Agrokomplex je v Nitre i v Českých Budějoviciach. My to chceme predchytiť a dostať do Nitry." Potrebovali štatút, tak som sa do toho pustil. Lenže ja som nevedel, že oni ma súčasne poveria tým, aby som robil predsedu a aby som zložil porotu. Myslel som, že ostanem na jednu sezónu, dve, aby sa to zabehalo. Nakoniec som v Nitre riadil 22 porôt pre Agrofilm!"*

Za uplynulé obdobie bolo na festivale prezentovaných takmer 4000 filmov. Agrofilm množstvo z tých filmov uskladňuje a dnes má obrovský archív v Nitre, ktorý neexistuje nikde inde na svete. Zásluhu na tom má aj Dušan Roll: *„Podarilo sa nám dostať do štatútu, že všetky filmy, ktoré sa dostanú do výberu, ostanú v archíve. A tie, ktoré dostanú cenu, sa môžu premietať."*

Spomedzi ďalších jeho činností v oblasti kinematografie treba spomenúť námet na film *Varila myšička kašičku* (1974) Vlastimila Herolda a organizáciu premietania Jánošíka za účasti Jaroslava Siakeľa v Blatnici.

Ostatné organizačné iniciatívy
------------------------------

### Bienále ilustrácií Bratislava

Azda najvýznamnejšou činnosťou Dušana Rolla v oblasti slovenského umenia bolo založenie a organizovanie Bienále ilustrácií Bratislava (BiB). Už začiatkom 60. rokov bol záujem i snaha predstaviť sa v medzinárodnom meradle a dostať sa na veľtrhy. Prvým krokom k vytvoreniu BiBu bolo zriadenie československej sekcie medzinárodnej mimovládnej organizácie UNESCA s názvom International Board on Books for Young People (IBBY). Prezidentom bol v tom období Richard Bamberger, vďaka ktorému sa podarilo zabezpečiť, aby bola v roku 1965 zvolaná prvá prípravná komisia, zložená zo zástupcov organizácií UNESCO a UNICEF. Tá mala za úlohu zistiť, či sa v Bratislave môže takáto akcia zrealizovať. Keď v tom istom roku schválili štatút a organizačný poriadok, dohodlo sa, že sa prvé bienále uskutoční v roku 1967. Medzi jeho zakladateľov patria, okrem Dušana Rolla, aj akademickí maliari Miroslav Cipár a Albín Brunovský. Bienále sa koná pod záštitou UNESCO a IBBY, s podporou Ministerstva kultúry Slovenskej republiky. Hlavným organizátorom je medzinárodný dom umenia pre deti BIBIANA. Na prvom ročníku sa zúčastnilo 320 ilustrátorov z 25 krajín a BIB sa tak stalo jedným z najväčších nekomerčných podujatí svojho druhu na svete.

Nešlo pritom len o vytvorenie možnosti prezentácie najlepších diel z krajín s bohatou knižnou kultúrou v oblasti ilustrácií pre deti, ale aj o poskytnutie priestoru ilustrátorom z rôznych krajín a možnosť prezentovať svoje diela odborníkom a vydavateľom zo sveta. Podstatou podujatia sa tak stala pestrosť, čo potvrdzuje aj výber poroty: *„Porota sa skladá, a to bol unikát vo vtedajšom socialistickom svete, zo zástupcov organizátorov. Mali sme zásadu, že porota musí byť pestrá. To znamená niekto z románskej oblasti – Španielsko, Portugalsko, Francúzsko, jedna časť germánska – teda Angličania, Nemci a tak, potom Južná Amerika... Vždy bolo asi 12 členov a oni si zo svojho kruhu volili predsedu."* Nezanedbateľným zámerom je od vzniku bienále pritiahnuť pozornosť detských divákov. V priebehu 48 ročnej existencie BIB a jeho 27 ročníkov sa tu prezentovalo 8 369 ilustrátorov zo 112 krajín s 65 573 originálmi ilustrácií a vyše 10 000 kníh.

### Činnosti na medzinárodnej scéne

Dušan Roll ako jeho generálny sekretár priviedol Bienále ilustrácií Bratislava k vysokému medzinárodnému postaveniu a súčasne jeho prostredníctvom pomáhal začleňovať slovenskú ilustračnú školu do medzinárodného kontextu. Na základe tohto úspechu ho IBBY prizvala na spoluprácu na svojich projektoch a na kongrese v Tokiu ho v roku 1986 zvolili aj za prezidenta. V roku 1978 ho tiež zvolili za predsedu poroty pre udeľovanie Ceny H. Ch. Andersena, akejsi Nobelovej ceny pre detské knihy, ktorej víťazi v priebehu BIB prezentujú svoju tvorbu samostatnou výstavou.

Detská tvorba
-------------

Počas svojho pôsobenia vo vydavateľstve Mladé letá vytvoril rad leporel a textovaných maľovaniek, ktoré vyšli aj vo viacerých cudzojazyčných vydaniach, ako *Letíme vesmírom*, *Na tom našom dvore*, *Skúpy Macko*, *Kolo, kolo mlynské*, *Čo sa sníva mrožovi*, *Išiel Capko na jarmok*, *Medzi vtákmi*, *Medzi zvieratkami*, *Nakreslím si dom* a *Moja škôlka*. Fascinujúce je predovšetkým leporelo *Letíme vesmírom* z roku 1959 s ilustráciami Vojtěcha Kubaštu, v ktorom sa skvelo snúbi informatívny a vedecko-fantastický rozmer. Ilustrácie Vojtěcha Kubaštu, považovaného za priekopníka detskej priestorovej knihy, vynikajú farebnou, prepracovanou komiksovou kresbou, ktorej futuristické nápady a dobrodružný nádych dodnes nezostarli.
Dodnes predávané je leporelo *Nakreslím si dom* z roku 1978 s kresbami Heleny Zmatlíkovej a básňou samotného Rolla. Pôvabná kratučká detská knižka zobrazuje jednotlivé izby a spolu s tým aj ľudských či zvieracích členov rodiny.

Ocenenia (výber)
----------------

* 2008 – prezident SR Ivan Gašparovič mu za významné zásluhy o kultúrny rozvoj Slovenskej republiky udelil Pribinov kríž II. triedy
* 2008 – mesto Snina mu udelilo čestné občianstvo
* 2012 – obdržal sošku Schöne Náciho pre slušného Bratislavčana od Spoločnosti Ferdinanda Martinenga
* 2018 – galéria v BIBIANe bola premenovaná na Galériu Dušana Rolla

Referencie
----------

1. ↑  SITA. Vo veku 93 rokov zomrel Dušan Roll, zakladateľ Bienále ilustrácií Bratislava. *sme.sk* (Bratislava: Petit Press), 2021-07-30. Dostupné online [cit. 2021-12-31]. ISSN 1335-4418.
2. ↑   *Pribinov kríž, II. trieda* [online]. Bratislava: Kancelária prezidenta SR, [cit. 2021-12-31]. Dostupné online.
3. 1 2 3   *Kondolencia predsedníctiev ECAV pri úmrtí Dušana Rolla* [online]. ecav.sk, [cit. 2021-12-31]. Dostupné online.
4. 1 2 3 4   *Dušan Roll* [online]. Bratislava: Literárne informačné centrum, [cit. 2021-12-31]. Dostupné online.
5. 1 2 3 4 5 6 7 8   *Dušan Roll - Oral history - Projekty - KAS VŠMU* [online]. kas.vsmu.sk, [cit. 2021-12-31]. Dostupné online. Archivované 2021-12-31 z originálu.
6. 1 2 3  
Macek, Václav; Paštéková, Jelena (1997), *Dejiny slovenskej kinematografie*, Martin: Vydavateľstvo Osveta (vyd. 1996), str. 391, ISBN  80-217-0400-4
7. ↑  Macek a Paštéková 1997, s. 393
8. 1 2  MICHALOVA, Nina. *História festivalu* [online]. agrofilm.sk, [cit. 2021-12-31]. Dostupné online.
9. ↑   *Varila myšička kašičku* [online]. Bratislava: Slovenský filmový ústav, [cit. 2021-12-31]. Dostupné online.
10. 1 2   *História* [online]. bibiana.sk, 2016-03-31, [cit. 2021-12-31]. Dostupné online.
11. ↑   *brusel expo '58* [online]. expo58.blogspot.com, [cit. 2021-12-31]. Dostupné online.
12. ↑  (kor). Sninčania slávili dni mesta. *sme.sk* (Bratislava: Petit Press), 2008-10-13. Dostupné online [cit. 2021-12-31]. ISSN 1335-4418.
13. ↑  TASR. Dušan Roll je ďalší držiteľ sošky Schöne Náciho. *sme.sk* (Bratislava: Petit Press), 2012-09-07. Dostupné online [cit. 2021-12-31]. ISSN 1335-4418.
14. ↑   *Galéria Dušana Rolla* [online]. bibiana.sk, 2018-03-05, [cit. 2021-12-31]. Dostupné online.

Externé odkazy
--------------

* Dušan Roll na LIC

Autoritné údaje: * abART: 44777
* BnF: 12916382n
* GND: 1193091195
* ISNI: 0000 0003 6237 7244
* NK ČR: ola2002153133
* SNK: 156458
* VIAF: 224759849